Grindavíkurbær kynnir hönnun á nýjum fjögurra deilda leikskóla sem áætlað er að byggja í nýju hverfi norðan Hópsbrautar . Leikskólinn er 875 m 2 ( brúttó ) að stærð en í hönnun er gert ráð fyrir möguleika á stækkun um tvær deildir sem gerir leikskólann þá 1.012 m 2 ( brúttó ) að stærð . Við hönnun leikskólans var lögð áhersla á að skólinn myndi falla vel að umhverfi sínu og að skipulag innan skólans myndi þjóna starfsemi leikskóla eins og best verður á kosið . Í skólanum verða tveir stórir salir sem hægt verður að skipta upp með felliveggjum . Annar salurinn er hugsaður sem matsalur / listasmiðja og hinn sem fjölnota salur . Börnunum þarf að líða vel í leikskólanum og þurfa þau að hafa nægt rými í leik og starfi . Ef gert er ráð fyrir að í upphafi verði 20 börn á hverri deild þá eru brúttófermetrar per barn 10,8 ( metnaðarfull viðmið á landsvísu í dag eru 8 m 2 ) og leikfermetrar 6,0 ( metnaðarfull viðmið á landsvísu í dag eru 3,5 m 2 ) . Þegar skólinn verður fullsetinn mun leikskólinn enn vera töluvert umfram þau metnaðarfullu viðmið sem getið er um hér að framan . Mikilvægt er að huga vel að aðstöðu starfsfólks . Samkvæmt fyrirliggjandi hönnun er starfsmannaaðstaða rúmgóð og nægt vinnurými til að sinna undirbúningi og öðrum störfum . Í ljósi þess að fyrirhugað er að fjölga deildum um tvær þegar íbúafjöldi í sveitarfélaginu nær tilteknu marki er sérstaklega mikilvægt að huga vel að aðstöðu starfsmanna í upphafi . Umfang starfsmannaaðstöðu er 98 m 2 og verður óbreytt þegar kemur að stækkun skólans í sex deildir . Gert er ráð fyrir að þörf verði fyrir því að bæta við tveimur deildum við leikskólann þegar íbúafjöldi bæjarins nálgast 4.500 . Síðustu 20 ár hefur íbúafjölgun í Grindavík verið 2,3% að meðaltal á ári en á síðstu 5 árum hefur fjölgunin verið 3,5% á ári . Sé miðað við sömu íbúaþróun næstu árin þá má gera ráð fyrir að gera þurfi leikskólann að sex deilda leikskóla á árabilinu 2027 til 2031 . Íbúum Grindavíkurbæjar gefst nú kostur á að senda inn athugasemdir og ábendingar varðandi hönnun nýs leikskóla til og með 5. desember nóvember 2019 til Atla Geirs Júlíussonar sviðsstjóra skipulags - og umhverfissviðs á netfangið atligeir@grindavik.is eða á skrifstofu bæjarins merkt ” Nýr leikskóli við Hópsbraut ” . Atli Geir Júlíusson , sviðsstjóri skipulags - og umhverfissviðs . Nökkvi Már Jónsson , sviðsstjóri félagsþjónustu - og fræðslusviðs . Meðfylgjandi eru grunnteikningar leikskólans ásamt myndbandi .